## L'UCI de l'Hospital General de València posa en marxa la iniciativa 'Passejos que curen'

*** Per a obtindre els màxims beneficis físics i psicològics, el pacient disfruta de l'aire lliure, del cel i de la llum solar directa per l'exterior de l'UCI
* Per a fer estos passejos s'ha consensuat un protocol que garantix la seguretat del pacient**

La Unitat de Vigilància Intensiva (UCI) d'Anestèsia de l'Hospital General de València ha posat en marxa la iniciativa 'Passejos que curen' per a pacients ingressats que, per les seues característiques, poden gaudir d'una estona a l'aire lliure.

Estos passejos es consideren com un tractament i cura més, de la mateixa importància que qualsevol altre proporcionat en l'UCI, ja que és una activitat alegre, relaxant i terapèutica de la qual poden disfrutar tant pacients i familiars com els professionals que la realitzen.

Tal com explica Eva Mateo, cap de secció de l'UCI d'Anestèsia, Reanimació i Teràpia del Dolor i presidenta de la Comissió d'Humanització, “l'ingrés en una unitat de vigilància intensiva pot suposar un procés angoixant per al pacient i la seua família. Una de les mesures d'humanització que estem implementant per a pal·liar esta vivència traumàtica i els efectes que se'n deriven és l'eixida de l'UCI a manera de passeig en pacients seleccionats”.

Per a fer-ho, s'ha consensuat un protocol que garantix la seguretat del pacient, que està basat en la iniciativa [H-UCI](https://proyectohuci.com/es/inicio/). Així, este mes de setembre ja s'han començat a fer els primers passejos de pacients ingressats en l'UCI per l'exterior de la unitat.

Els objectius són augmentar el benestar dels pacients, augmentar la col·laboració i confiança de pacient i familiars i disminuir la necessitat d'antipsicòtics, d'analgèsics i de sedants.

“Esta iniciativa també ajuda a accelerar la recuperació i previndre la síndrome postvigilància intensiva i genera benestar i felicitat tant en el pacient com en els professionals que els atenem”, afig Mateo.

A fi d'obtindre els màxims beneficis físics i psicològics, es procura que el passeig permeta el gaudi de l'aire lliure, la visió del cel i la llum solar directa.

Fecha: 17/09/2023